Komission päätös,

tehty 25 päivänä huhtikuuta 2001,

valtiontuesta, jonka Itävalta aikoo myöntää Voest Alpine Stahl Linz GmbH:lle

(tiedoksiannettu numerolla K(2001) 1130)

(Ainoastaan saksankielinen teksti on todistusvoimainen)

(ETA:n kannalta merkityksellinen teksti)

(2001/669/EHTY)

EUROOPAN YHTEISÖJEN KOMISSIO, joka

ottaa huomioon Euroopan hiili- ja teräsyhteisön perustamissopimuksen ja erityisesti sen 4 artiklan c kohdan,

ottaa huomioon sopimuksen Euroopan talousalueesta ja erityisesti sen 62 artiklan 1 kohdan a alakohdan ja pöytäkirjan 14,

ottaa huomioon 18 päivänä joulukuuta 1996 yhteisön säännöistä valtion tuesta terästeollisuudelle tehdyn komission päätöksen N:o 2496/96/EHTY(1),

on kehottanut asianomaisia esittämään huomautuksia(2),

sekä katsoo seuraavaa:

I MENETTELY

(1) Itävalta ilmoitti 15 päivänä huhtikuuta 1999 päivätyllä kirjeellä komissiolle ympäristönsuojelutuesta, jota se aikoi myöntää Voest Alpine Stahl Linz GmbH:lle yrityksen jätevesien käsittelylaitoksen laajentamiseen.

(2) Komissio ilmoitti Itävallalle 17 päivänä toukokuuta 2000 päivätyllä kirjeellä päätöksestään aloittaa tämän tuen johdosta yhteisön säännöistä valtion tuesta terästeollisuudelle tehdyn päätöksen N:o 2496/96/EHTY (jäljempänä "terästukisäännöt") 6 artiklan 5 kohdan mukainen menettely.

(3) Komission päätös menettelyn aloittamisesta julkaistiin Euroopan yhteisöjen virallisessa lehdessä(3). Komissio kehotti asianomaisia esittämään kyseistä tukea koskevat mahdolliset huomautuksensa.

(4) Komissio ei ole saanut asianomaisilta huomautuksia. Itävalta esitti omat huomautuksensa 20 päivänä kesäkuuta 2000 päivätyssä kirjeessä ja muutti 28 päivänä helmikuuta 2001 päivätyllä kirjeellä alkuperäistä ilmoitusta siten, että tukea vähennettiin 15 prosenttiin tukikelpoisista investointikustannuksista.

II YKSITYISKOHTAINEN KUVAUS TUESTA

(5) Voest Alpine Stahl Linz GmbH on integroitu teräsyritys, joka valmistaa raakaterästä ja kuumavalssattua leveää vanneterästä. Sen kuumavalssaamon tuotanto on 3-3,7 miljoonaa tonnia vuodessa. Valssaamossa on yksi kuumennusuuni ja yksi hihnajäähdytin. Koko valssausprosessissa käytetään Tonavasta otettavaa vettä, joka sitten johdetaan kiinteiden aineiden ja koneöljyn saastuttamana takaisin jokeen.

(6) Jätevesien käsittelyä koskevat uudet ympäristönormit tulivat Itävallassa voimaan 27 päivänä marraskuuta 1998. Tuolloin olemassa olleille laitoksille, kuten Voest Alpine Stahl Linz GmbH:lle, annettiin seitsemän vuoden siirtymäaika, joka päättyy 27 päivänä marraskuuta 2005. Yritys on kuitenkin päättänyt saattaa laitoksensa uusien normien mukaisiksi jo ennen tämän siirtymäajan loppua. Jätevesien käsittelylaitoksen huomattavaan laajennukseen vuosina 1997 ja 1998 haettiin vuonna 1997 avustusta Itävallan viranomaisilta.

(7) Menettelyn aloittaessaan komissio ilmaisi epäilyksensä siitä, voidaanko ympäristönsuojelutuen myöntämistä harkita, kun otetaan huomioon vanhan, vuodelta 1958 peräisin olevan laitoksen ikä. Tuolloin ei ollut selvää, toteutettaisiinko investoinnit tiukempien ympäristönsuojelunormien täyttämiseksi vai olisivatko ne olleet tarpeen joka tapauksessa, koska laitos oli vanhentunut. Menettelyssä oli selvitettävä tämä seikka.

(8) Entinen jätevesien käsittelylaitos oli varsin yksinkertainen: sen keskeiset osat olivat kolme sedimentaatioallasta, joiden läpi jätevedet suodatettiin. Sitten ne laskettiin Tonavaan. Tämä käsittelylaitos on tarkoitus säilyttää, mutta sitä laajennettaisiin huomattavasti. Vanhoista sedimentaatioaltaista jätevesi kootaan nyt viiteen erottelualtaaseen, joissa vedestä erotetaan kiinteät aineet ja öljyt. Sitten vesi johdetaan suodatinlaitoksen läpi ja käytetään osittain uudelleen valssausprosessin jäähdyttämiseen, minkä jälkeen se johdetaan hiekka- ja sorasuodatuksen jälkeen Tonavaan. Kiinteät aineet ja jäteöljyt poltetaan yrityksen masuunissa.

(9) Itävallan viranomaiset tahtovat myöntää yritykselle 22,4 miljoonan Itävallan sillingin (1,6 miljoonan euron) avustuksen, joka vastaa 15 prosenttia hankkeen tukikelpoisista kustannuksista, jotka ovat yhteensä 149,1 miljoonaa sillinkiä (10,9 miljoonaa euroa).

III ITÄVALLAN HUOMAUTUKSET

(10) Itävalta selosti kannanotossaan investointien laatua ja sitä, miten ne muuttaisivat tilannetta nykyisiin jäteveden käsittelylaitoksiin verrattuna. Vanhat laitokset olisi voitu säilyttää ennallaan, jos jätevesipäästöjen rajoittamista ei olisi katsottu välttämättömäksi. Vanhan laitoksen tärkeimmät osat eli kolme sedimentaatioallasta pysyisivät käytössä ja ne kytkettäisiin uuteen jätevesien käsittelyjärjestelmään. Itävallan viranomaiset muuttivat myös valtiontuki-ilmoitustaan ja alensivat tukitason 15 prosenttiin investointikustannuksista, kun se oli alkuperäisessä ilmoituksessa ollut 20 prosenttia.

IV TUEN ARVIOINTI

(11) Voest Alpine Stahl Linz GmbH on EHTY-sopimuksen 80 artiklassa tarkoitettu yritys ja kuuluu niin ollen terästukisääntöjen soveltamisalaan. Itävallan ilmoittama toimenpide on terästukisääntöjen 1 artiklan mukaista tukea. Terästukisääntöjen 3 artiklan mukaan ympäristönsuojelutukea voidaan pitää yhteismarkkinoille soveltuvana, jos se on ympäristönsuojeluun myönnettävää valtion tukea koskevissa yhteisön suuntaviivoissa annettujen sääntöjen(4) (jäljempänä "suuntaviivat") mukaista sekä terästukisääntöjen liitteessä niiden soveltamisesta EHTY:n terästeollisuuteen annettujen perusteiden mukaista.

(12) Suuntaviivojen mukaan yleinen sääntö on, että tukikelpoisten kustannusten on ehdottomasti rajoituttava ympäristönsuojelutavoitteen saavuttamisen kannalta välttämättömiin investoinnin lisäkustannuksiin(5). Tukea investointeihin, joiden tarkoituksena on sopeuttaminen uusiin sitoviin ympäristönormeihin, mikä saavutetaan laitosten muuttamisella uusia vaatimuksia vastaaviksi, voidaan myöntää enintään 15 prosenttia brutto tukikelpoisista kustannuksista. Tukea voidaan myöntää vain laitoksiin, jotka uusien normien voimaantuloaikana ovat olleet käytössä vähintään kaksi vuotta(6).

(13) Terästukisääntöjen liitteessä vahvistetaan nämä säännöt, mutta edellytetään myös, että investoinnin taustat tutkitaan. Periaatteessa tukikelpoisia eivät ole investoinnit, jotka tehdään taloudellisista syistä tai jotka laitosten tai laitteiden iän vuoksi olisi pitänyt joka tapauksessa tehdä. Laitoksen käyttöajasta on oltava jäljellä vielä vähintään 25 prosenttia, jotta uusinvestointeihin voidaan myöntää tukea.

(14) Itävallassa julkaistiin 28 päivänä marraskuuta 1997 uudet ympäristönsuojelunormit, jotka koskevat teräksen valmistuksen ja jalostamisen jätevesipäästöjä. Ne tulivat voimaan 27 päivänä marraskuuta 1998. Olemassa oleville laitoksille, kuten Voest Alpine Stahl Linz GmbH:lle, myönnettiin kuitenkin seitsemän vuoden siirtymäaika, joka päättyy 27 päivänä marraskuuta 2005.

(15) Täyttääkseen uudet ympäristönormit Voest Alpine Stahl Linz GmbH toteutti ilmoitetut investoinnit, jotka merkitsevät ympäristön kannalta huomattavaa parannusta: kiinteiden aineiden johtaminen avoveteen vähenee 80 prosenttia ja jäteöljypäästöt 44 prosenttia. Arvioidessaan tukea ensimmäisen kerran komissio esitti epäilyksiä investointien tukikelpoisuudesta terästukisääntöjen perusteella, koska laitos on rakennettu vuonna 1958. Tällöin esitettiin kysymys, eikö uusinvestointi olisi ollut joka tapauksessa tarpeen ja oliko vanhan laitoksen käyttöajasta investointiajankohtana vielä jäljellä enemmän kuin 25 prosenttia.

(16) Komission esittämät epäilyt poistuivat niiden tietojen perusteella, jotka Itävalta menettelyn kuluessa toimitti. Vaikka vanha laitos on vuodelta 1958, sitä ei olisi tarvinnut korvata tuotannollisista eikä ympäristönsuojelusyistä, jos jätevesipäästöjä koskevia määräyksiä ei olisi muutettu. Sen käytölle ei olisi ollut aikarajaa. Investointi oli tarpeen vain siksi, että vanha laitos ei enää vastannut jätevesipäästöjä koskevia uusia ympäristönsuojelunormeja. Vanhan laitoksen pääosat, kolme sedimentaatioallasta, kytkettiin uuteen järjestelmään. Tästä komissio päättelee, että investointi toteutettiin yksinomaan ympäristönsuojelun vuoksi ja palvelee vain uusien ympäristönormien täyttämisen tarkoitusta.

V PÄÄTELMÄ

(17) Edellä esitetyn perusteella komissio päättelee, että sen alun perin ilmaisemat epäilyt ovat poistuneet. Itävallan ehdottama tuki, joka vastaa 15 prosenttia investointikustannuksista, täyttää ympäristönsuojeluun myönnettävän tuen perusteet, jotka yhteisön suuntaviivoissa ja terästukisääntöjen liitteessä on yritysten uusiin ympäristönormeihin sopeuttamisen osalta esitetty,

ON TEHNYT TÄMÄN PÄÄTÖKSEN:

1 artikla

Määrältään 22,4 miljoonan Itävallan sillingin (1,6 miljoonan euron) tuki, joka vastaa 15 prosenttia 149,1 miljoonan Itävallan sillingin (10,9 miljoonan euron) tukikelpoisista investointikustannuksista ja jonka Itävalta aikoo myöntää Voest Alpine Stahl Linz GmbH:lle, soveltuu yhteismarkkinoille.

2 artikla

Tämä päätös on osoitettu Itävallan tasavallalle.

Tehty Brysselissä 25 päivänä huhtikuuta 2001.

Komission puolesta

Mario Monti

Komission jäsen

(1) EYVL L 338, 28.12.1996, s. 42.

(2) EYVL C 190, 8.7.2000, s. 9.

(3) Ks. alaviite 2.

(4) EYVL C 72, 10.3.1994, s. 3.

(5) Ks. erityisesti suuntaviivojen 3.2.1 kohta.

(6) Ks. erityisesti suuntaviivojen 3.2.3.A kohta.